钦定古今图书集成/明伦汇编/闺媛典/第220卷 > 潘奕三妻应氏
## 钦定古今图书集成/明伦汇编/闺媛典/第220卷 > 潘奕三妻应氏

按《广德州志》：“应氏，潘奕三妻，忠义里人。宋衰时，官军
渡河，奕三九世祖尝具牛酒犒军，督军者题其坊曰
‘忠义里’。应年二十归奕三，二十三生一女，二十四而
奕三亡。姑悯其少，命之嫁。应曰：‘再嫁非妇行，吾宁死，
不辱吾门’。姑曰：‘汝无儿焉守？曰：‘有儿则守，无儿则嫁，
我志云何’？姑曰：‘富而守节，易如窘何’？曰：‘𦈠纫𦈞纑，可
以裳衣；摘蔬拾薇，可以果腹。吾甘焉’’。”姑不能夺。顷之，
其母亦言嫁如姑，应拊膺曰：“天乎！乾坤茫茫，独不能
容吾身，必欲使我委身沟壑。”母赧然出，于是不复更
议。应事姑孝，姑死，哭几绝。非有故不出阃，邻妇罕识
其面。年九十一，双瞳炯然，行弗曳杖。